На основу чл. 99. став 1), члана 109. став 3) и 119. став 1., а у вези са чланом 83. став 9. и став. 8. тачка 7) Закона о основама система образовања и васпитања („Службени гласник РС“, број 88/17, 27/2018 – др.закон, 10/2019, 6/2020, 129/2021 и 92/2023) члана 65. Статута Основне школе „Деспот Стефан Лазаревић” Београд (у даљем тексту: Школа), Школски одбор Основне школе „Деспот Стефан Лазаревић” Београд, на седници одржаној 25.04.2024. године, донео је

**П Р А В И Л Н И К**

**О УПОТРЕБИ МОБИЛНИХ ТЕЛЕФОНА И ДРУГИХ ЕЛЕКТРОНСКИХ УРЕЂАЈА У ОШ „ДЕСПОТ СТЕФАН ЛАЗАРЕВИЋ”**

**I ОСНОВНЕ ОДРЕДБЕ**

**Члан 1.**

Овим правилником се уређује употреба мобилних телефона и других електронских уређаја од стране ученика, родитеља ученика односно других законских заступника ученика (у даљем тексту: родитељи), запослених, и трећих лица у Школи.

**Члан 2.**

Поштовањем овог Правилника обезбеђује се успешно одвијање образовно-васпитног рада Школе, побољшавају се радна дисциплина и безбедност у Школи, и превентивно делује на појаву дигиталног насиља у Школи.

**II УПОТРЕБА МОБИЛНИХ ТЕЛЕФОНА И ДРУГИХ ЕЛЕКТРОНСКИХ УРЕЂАЈА ОД СТРАНЕ УЧЕНИКА**

**Члан 3.**

Употреба мобилних телефона и/или других електронских уређаја у школи од стране ученика је строго забрањена. Телефони и/или други електронски уређаји морају бити искључени за време боравка у школи

Ученик може да понесе личне дигиталне уређаје у школу само ради доприноса сопствене безбедности на путу од куће до школе и из школе, као и могућности контактирања са родитељима ван школског времена и простора.

Ученици у школу доносе мобилне уређаје и/или друге електронске уређаје на сопствену одговорност и одговорност родитеља. Ученик је одговоран за чување свог уређаја и његово правилно обезбеђивање. Школа није одговорна за личне дигиталне уређаје ученика уколико се исти изгубе, позајме, оштете или буду украдени. Одговарајућа употреба уређаја и правила која се тичу уређаја примењују се од тренутка када ученик стигне у школу до тренутка када из ње изађе.

Приликом уласка у учионицу ученик мора одложити мобилни телефон и/или други елекронски уређај, на за то предвиђено место и може га узети по завршетку часа, приликом напуштања учионице. Лични дигитални уређаји могу бити укључени и употребљивани само по налогу наставника и то у ситуацијама када јасно доприносе квалитету образовног искуства ученика. Ученици који имају хитни случај могу да се јаве кући уз одобрење наставника.

Уколико ученик користи телефон и/или друге електронске уређаје без дозволе наставника, наставник ученика одмах уписује у напомену у Дневник рада и ученик добија опомену. Уколико ученик понови прекршај обавезан је да на захтев преда телефон и/или други електронски уређај наставнику који га по завршетку часа односи у канцеларију директора где ће га одложити на место предвиђено за то. Мобилни телефон и/или други електронски уређај ће бити задржан све до доласка родитеља или другог законског заступника ученика, који ће преузети исти од директора школе.

Ученици који из здравствених разлога, а на основу лекарске документације и одобрења директора школе и наставника, имају потребу, могу користити мобилни телефон и/или други електронски уређај само у образовне сврхе.

**Члан 4.**

Лични дигитални уређаји не смеју се користити у тоалетима, свлачионицама или било ком простору у школи који се сматра приватним.

Ученик мора да испуни захтев било ког члана школског особља да се уздржи од употребе мобилног телефона и/или другог електронског уређаја. Уколико ученик не испуни захтев, мобилни телефон и/или други електронски уређај му се одузима у присуству сведока, пакује у коверту са учениковим именом, лепи и оставља за то предвиђено место. По уређај родитељи/законски заступници ученика могу да да дођу након што је настава завршена.

**Члан 5.**

Сликање, снимање, пренос или објављивање фотографија, аудио или видео-записа себе, друге деце, наставника, наставног процеса у току трајања наставе или у време одмора, у школи или дворишту школе строго је забрањено.

У школи је строго забрањено и коришћење друштвених мрежа преко мобилних телефона ученика.

У случају теже повреде обавеза од стране ученика коришћењем мобилног телефона, односно другог електронског уређаја и других средстава супротно одредбама Закона о основама система образовања и васпитања, школа ће конкретан уређај одузети ученику, одложити у коверту коју ће запечатити и однети на одговарајуће место до доласка родитеља/законског заступника ученика или надлежног органа. Школа неће претраживати садржај личних дигиталних уређаја ученика већ ће поступање са неовлашћено начињеним садржајем од стране ученика препустити надлежном државном органу, у зависности од конкретног случаја предузеће све што је неопходно да материјал не буде уништен до његове предаје на даље поступање.

Даља процедура регулисана је Правилником о васпитно-дисциплинској и материјалној одговорности ученика Основне школе „Деспот Стефан Лазаревић”.

**Члан 6.**

Ученици су обавезни:

1. да се придржавају Правила понашања у Школи и других општих аката Школе у просторијама Школе и школском дворишту, на другом месту на којем се изводи образовно-васпитни рад, као и на путу између куће и Школе;
2. да за време образовно-васпитног рада поштују забрану употребе мобилног телефона и/или других електронских уређаја и свих других средстава којима се може ометати рад.

**Члан 7**

Ученици могу користити личне дигиталне уређаје током наставе, када наставник то одобри, и за које потребе наставе лични дигитални уређаји треба да буду употребљени.

**III УПОТРЕБА МОБИЛНИХ ТЕЛЕФОНА И ДРУГИХ ЕЛЕКТРОНСКИХ УРЕЂАЈА ОД СТРАНЕ НАСТАВНИКА / ЗАПОСЛЕНИХ**

**Члан 8.**

Наставници имају могућност да за време наставе, у сврху одржавања наставе и циљу лакше презентације материјала планираног за обраду одговарајуће наставне јединице, користе мобилни телефон.

У друге сврхе, коришћење мобилног телефона и/или других електронских уређаја којима се може омести редован процес рада, је забрањено.

**Члан 9.**

Сви запослени у Школи су дужни:

1. да се придржавају Правила понашања у Школи и других општих аката Школе ;
2. да за време образовно-васпитног рада поштују одредбе овог Правилника о употреби мобилног телефона и других електронских уређаја у Школи.

**IV УПОТРЕБА МОБИЛНИХ ТЕЛЕФОНА И ДРУГИХ ЕЛЕКТРОНСКИХ УРЕЂАЈА ОД СТРАНЕ РОДИТЕЉА И ТРЕЋИХ ЛИЦА**

**Члан 10.**

Родитељи/законски заступници и трећа лица (у даљем тексту: остала лица) обавезни су да се добро упознају са Правилником, као и да се придржавају прописаних правила у вези са коришћењем дигиталних уређаја ученика током наставе. Родитељ/законски заступник дужан је да потпише изјаву на почетку сваке школске године, којом се изјашњава да је одредбе важећег Правилника прочитао и да му је јесна његова примена.

**Члан 11.**

Родитељи/законски заступници, поред обавеза које су заједничке за сва остала лица, имају и следеће обавезе:

* да на позив органа Школе, одељенског старешине, стручног сарадника или наставника дођу у Школу;
* да редовно долазе на родитељске састанке и да се интересују за учење и владање свог детета;
* да сарађују са одељенским старешином и предметним наставницима у вези са забраном употребе и коришћења мобилних телефона и/или других електронских уређаја;
* да на родитељским састанцима, седницама и скуповима које организује школа угасе или утишају свој мобилни телефон;
* да обавезно обавесте одељенског старешину о промени броја мобилног телефона;
* да пружају подршку Школи у остваривању васпитног рада.

**Члан 12.**

Родитељи/законски заступници су дужни да поштују Правила понашања и друге опште акте Школе..

**V ЗАВРШНЕ ОДРЕДБЕ**

**Члан 13.**

Директор школе може именовати одговорно лице у школи које ће бити надлежно да прати имплементацију усвојене интерне политике као и спровођење одредби Правилника. Правилник је периодично потребно ревидирати, како би одражавао промене у технологији, образовној пракси и искуство из саме школе.

**Члан 14.**

Према ученицима и запосленима који чине повреде обавеза и повреде забрана, примењиваће се мере које су утврђене законом или општим актом Школе.

Према родитељима односно другим законским заступницима и трећим лицима који чине повреде правила понашања Школе и повреде забрана, примењиваће се мере које су утврђене законом.

Родитељима ће се по увођењу ове забране дати бројеви свих фиксних телефона у школи, а у случају да неко од њих има потребу (обавезу, нужност) да контактира своје дете током трајања наставе.

**Члан 15.**

Правилник ступа на снагу даном објављивања на огласној табли Школе.

Председник Школског одбора

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Правилник је заведен под деловодним бројем : \_\_\_\_\_\_\_\_\_\_\_\_\_од \_\_\_\_\_\_\_\_\_\_\_\_\_2024. године, објављен је на огласној табли Школе дана \_\_\_\_\_\_\_\_\_\_\_\_\_2024.године.